लालपुर्जा पाएपछिको खुसी : अब छिट्टै घर बनाउने सपना 
महोत्तरीको बर्दिवासमा जन्मिएकी ६९ वर्षीया चतुरमाया परियार जीवनमा पहिलोपटक सम्पत्तिको हकवाला बनेकी छिन् । राष्ट्रिय भूमि आयोग र बर्दिवास नगरपालिकाले संयुक्त रूपमा वितरण गरेको लालपुर्जा सोमबार हात परेपछि अब त्यही जग्गामा चिटिक्कको घर बनाउने सपना थपिएको उनले बताइन् ।
महोत्तरी — महोत्तरीको बर्दिवासमा जन्मिएकी ६९ वर्षीया चतुरमाया परियार जीवनमा पहिलोपटक सम्पत्तिको हकवाला बनेकी छिन् । राष्ट्रिय भूमि आयोग र बर्दिवास नगरपालिकाले संयुक्त रूपमा वितरण गरेको लालपुर्जा सोमबार हात परेपछि अब त्यही जग्गामा चिटिक्कको घर बनाउने सपना थपिएको उनले बताइन् ।जग्गाधनी पुर्जा पाएपछि स्थानीय  । तस्बिरहरू : सुनिता बराल/कान्तिपुर ‘सम्पत्ति पाएपछि को खुसी हुँदैन र ?’ उनले भनिन्, ‘बुढेसकालमा यति भएपछि अब छोरा–नातिले पनि हेर्छन् ।’ आफ्नो नाममा दर्ता भएको एक कठ्ठा जग्गाको पुर्जा देखाउँदै उनले भनिन्, ‘अहिले खुसीको सीमा छैन । अब यही जग्गामा घर बनाउने सपना छ ।’श्रीमान्को पनि घर–जग्गा जोड्ने सपना देख्दा देख्दै मृत्यु भएको चतुरमायाले सुनाइन् । ‘म भाग्यमानी रहेछु’ उनले खुसी हुँदै भनिन्, ‘मेरै नाममा सरकारले जग्गा दियो ।’ बुहारीले बालबच्चा छाडेर अर्को विवाह गरेपछि दुई नातिनी, एक नाति र छोराको साथमा डेरा गरेर बसेको उनले बताइन् । ज्याला मजदुरी गर्ने छोराको कमाइले पेट पाल्न पनि धौ धौ भएकाले घर बनाउने सपना पूरा गर्न सजिलो नभएको पनि उनले सुनाइन् । अब सरकारले दिएको जग्गामा झुप्रो पनि सरकारले नै बनाइदिए अझ जीवन सहज हुने उनको भनाइ छ । ‘जीवनमा जग्गा पाउने आशा थियो, पूरा भयो,’ उनले भनिन्, ‘अब घर बनाउने सपना पनि पूरा गर्नुछ, आशा त सरकारसंँग पनि छ ।’ वर्षौंदेखि धुप बेचेर आफ्नो परिवार पालिरहेका बर्दिवास–२ कै किरण परियार श्रीमती सन्तमाया र आफ्नो नामको संयुक्त लालपुर्जा लिएपछि खुसीले दंग थिए । दृष्टिविहीन भएकै कारण आफूले भनेजस्तो काम गर्न र कमाएर सम्पत्ति जोड्न नसकेको उनले बताए । कोही नहुनेको सरकार रहेछ भन्ने कुरा लालपुर्जा पाएपछि आफूले महसुस गरेको परियार सुनाउँछन् । श्रीमती र दुई बालबच्चा लिएर अब झुप्रो घर भए पनि आफ्नै जग्गामा बनाएर सरकारले दिएकै जग्गामा बसोबास गर्ने चाहना रहेको उनले सुनाए । चतुरमाया परियार र किरण किरण परियार ।चतुरमाया र किरणजस्तै धेरै भूमिहीन दलित र सुकुम्बासीहरू गरिबीकै कारण गाँस, बास र कपासको उचित प्रबन्ध गर्न सकेका छैनन् । महोत्तरी बर्दिवास–२ का ५३ परिवार भूमिहीन सुकुम्बासीेले सोमबार आयोगबाट जग्गाधनी पूर्जा (लालपुर्जा) पाएका छन् । बर्दिवास नगरपालिकाभित्रबाट मात्रै २ वर्षअघि १० हजार भूमिहीन दलित र सुकुम्बासी परिवारको लगत संकलन गरिएको भुमि आयोग महोत्तरीका अध्यक्ष ज्ञानबहादुर गोलेले जानकारी दिए । बर्दिवास–२ का ६० परिवारको लगत संकलन गरिएकामा अन्य परिवारको भने अन्यत्र जग्गा रहेको, दर्ता भन्दा अन्य नामबाट हकदावी परेको र दुई जनाको मृत्यु भएकाले ५३ परिवारले मात्रै पुर्जा पाएका गोलेले बताए ।महोत्तरीमै पहिलो पालिका र पालिकाको पहिलो वडाको रूपमा आफ्नो वडावासीलाई पुर्जा वितरण गर्न पाउँदा निकै हर्ष लागेको बर्दिवास–२ का अध्यक्ष श्यामराजा सिंहले बताए । नगरपालिकाभित्र देखिएका अन्य समस्या निराकरण गर्दै जोतभोगका आधारमा जग्गाको स्वामित्व प्रदान गर्दै जाने प्रक्रियामा बर्दिवास नगरपालिका रहेको बर्दिवासका नगर प्रमुख प्रल्हादकुमार क्षत्रीले बताए । बर्दिवासमा मात्रै १० हजारले भूमिहीन दलित र सुकुम्बासी भएको आवेदन दिएका छन् । अहिलेको आयोगको नेतृत्वमा लालपुर्जा वितरण नहोस् भनेर देशभर धेरै मानिसहरू लागिपरेका भए पनि आयोगले देशका विभिन्न ठाउँमा ४ हजार ४ सय ४० परिवारलाई पुर्जा वितरण गरिसकेको लायोगका उपाध्यक्ष नहेन्द्र खड्काले जानकारी दिए । लालपुर्जाका लागि १३ लाख ५० हजार बढी परिवारले आयोगमा निवेदन दिइसकेका र त्यसमध्ये १० लाख बढी निवेदनलाई अनलाइनमा दर्ता गरिसकिएको र जग्गाधनी पुर्जा दिने प्रक्रियामा रहेका जग्गा जोतभोगका आधारमा वितरण गरेरै छाड्ने खड्काले बताए । बर्दिवाससहित देशभरका भूमिहीन दलित र सुकुम्बासीले लालपुर्जा पाउनु लोकतन्त्रको सुन्दर पक्ष भएको भूमि आयोगका अध्यक्ष केशव निरौलाले बताए । लालपुर्जा पाउँदैमा दलित र सुकुम्बासीका सबै समस्या हटिहाल्ने नभए पनि मौलिक हक प्राप्त गरेपछि जनताको आत्मविश्वास र आत्मासम्मान बढ्ने निरौलाले बताए । भूमि आयोग जनताकै आयोग भएकाले अझै धेरै प्रकारका जग्गा विवादहरू मिलाउँदै पुर्जा वितरण गर्दै जाने निरौलाले बताए । 